Papersnake/gushiwen huggingface dataset:
闻三山林亨大侍讲迁居
张弼（明代）

闻说迁居又向东，书来何处觅仙踪。也知一径黄尘里，可拟三山碧海中。

对客挥毫办文字，呼僮拥彗扫苓通。讲堂好作同年会，嗟我风前一断鸿。
羿娶宓妃
佚名（先秦）

帝降夷羿，革孽夏民。胡射夫河伯，而妻彼伯嫔？《楚辞》

伯嫔，水神，谓宓妃也。宓妃，伏羲氏之女，溺死洛水，为神。其形也，翩若惊鸿，婉若游龙。远而望之，皎若太阳升朝霞；迫而察之，灼若芙渠出绿波。《文选》
瑀上人求诗
释德洪（宋代）

道人江南来，快作临川语。立谈当夕照，乡闾问安否。

坐令十年心，想见西津渡。少年游诸方，乃欲追佛祖。

清韵不可摹，髣髴见眉宇。岂止义中龙，当作文中虎。

西风健行李，暂会还径去。我如社后燕，并立理归羽。

□□□□云，风约聊复住。勿长应深溪，当作人间雨。
徐僊书三首
陈师道（宋代）

蓬壶仙子补天手，笔妙诗清万世功。
肯学黄家元佑脚，信知人厄匪天穷。
踏莎行·倚柳题笺
纳兰性德（清代）

倚柳题笺，当花侧帽，赏心应比驱驰好。错教双鬓受东风，看吹绿影成丝早。
金殿寒鸦，玉阶春草，就中冷暖和谁道。小楼明月镇长闲，人生何事缁尘老。
春日杂兴
方岳（宋代）

天与之愚竟不移，经年兀兀槿花篱。
拙於生事可无粥，工乃穷人赖有诗。
只恁麽休身是客，知何以故鬓成丝。
寒欺雪屋青灯夜，六十犹痴始是痴。
渡彭蠡湖
徐俯（宋代）

沙岸委蛇白，云林迤逦青。千山拥庐岳，百水会宫庭。

旋食犹能饭，丛祠更乞灵。江湖万里浪，政尔片帆轻。
慈恩寺二月半寓言
苏颋（唐代）

二月韶春半，三空霁景初。献来应有受，灭尽竟无馀。

化迹传官寺，归诚谒梵居。殿堂花覆席，观阁柳垂疏。

共命枝间鸟，长生水上鱼。问津窥彼岸，迷路得真车。

行密幽关静，谈精俗态祛。稻麻欣所遇，蓬箨怆焉如。

不驻秦京陌，还题蜀郡舆。爱离方自此，回望独蹰躇。
木稼纪异用聚星堂禁体韵
彭俊生（清代）

年来怕醉愁蕉叶，连阴数日未成雪。晓来万壑冰峥嵘，斗大山斋苦寒绝。

修篁抢地爆竹喧，百尺杉松竞中折。静烧榾柮闭柴门，惨淡云峰飞鸟灭。

欲持寸管写祁寒，冻砚才呵肘还掣。空阶未及盖盆卉，顷刻都成矾块缬。

穿窗曙色疑放晴，起视纤纤下细屑。静中密霰有时跳，雾里飞丝行复瞥。

将军海上开辕门，衔枚壮士口难说。若教入蔡定献俘，何用貔貅同枕铁。
屈原祠
宋祁（宋代）

楚江南望见脩门，灵鼓声沈蕙捲樽。
五日长蛟虚望祭，九关彫虎枉招魂。
兰苕猎翠凄寒露，枫叶摇丹啸暝猿。
贾谊扬生成感后，沈沙投阁两衔冤。
送王龙阜给事北上
沈鍊（明代）

给舍郎官应紫微，况逢年少有光辉。春城晓日频回马，秋浦寒花欲照衣。

兰棹去从仙里别，宝刀翻指帝城归。即登青琐时簪笔，莫遣清朝谏疏稀。
初得爱岩
张孝祥（宋代）

高岩划天门，仄径通乳穴。隈堆青螺髺，嵽嵲白玉阙。

外有虎豹蹲，中恐蛟蜃蛰。东荣俯雷电，西出挟日月。

万壑生悲风，六月不知热。但觉骇心目，未易纪笔舌。

平生山水趣，岭海最奇绝。洞府二十四，未厌屐齿折。

晚乃得游此，馀地皆仆妾。同来六七士，嗜好颇相蹑。

举酒酹山神，慰汝久湮灭。
襄国王飞教千里岁一慰存野人无以仰酬惟祝麟趾之庆而已敬成四绝情见乎辞 其二
王世贞（明代）

渚宫春雪一登坛，宋玉文成最耐看。十二巫峰尽盘石，莫容云雨梦中残。
句
高似孙（宋代）

自携笔具呼西舟，好风吹蟹归鱼篝。
暇日步西园感物辄为诗得七篇·酴醾
张耒（宋代）

欲知此园古，请视酴醾苍。
孙枝已轮囷，走蔓龙蛇长。
春风一吹嘘，灼灼发奇光。
仙姝不可挹，顺风饮其香。
妾薄命
陆深（明代）

百年未毕愿，中道有携心。团扇秋风早，长门昼漏深。

行云频入梦，流水罢弹琴。所嗟妾薄命，未效白头吟。
昭君怨
王从叔（宋代）

门外春风几度。马上行人何处。休更卷朱帘。草连天。

立尽海棠花月。飞到荼香雪。莫怪梦难成。梦无凭。
戏狄怀英
陆文圭（元代）

花样精神月样妆，妖魂不以近忠良。
如何凰阁平章老，欲事宫中妩媚娘。
游水东院二首
李流谦（宋代）

虚槛横空阔，平郊入望赊。
楼台万家邑，桃李一川花。
鸡犬非人世，樵渔亦相家。
閒思十年事，倚杖独咨嗟。
咏史
陆游（宋代）

入郢功成赐属镂，削吴计用载厨车。
闭门种菜英雄事，莫笑衰翁日荷鉏。
逍遥咏
宋太宗（宋代）

我自常安乐，凡情勿笑耶。
云生诸洞府，棘不放仙花。
地卑三光照，天开五色霞。
未知何所是，善愿理交加。
戏赠智渊师二偈
李流谦（宋代）

芙蕖元不植高原，插向红炉色更鲜。
拖取门前担粪汉，满堂金玉富熏天。
寿祁封翁玄图七十一
释今无（明代）

玉宇新秋爽，金闺旧望隆。一麟呈至瑞，八代郁儒宗。

商巘芝长熟，罗浮月正融。汉朝尊绮里，宝水诞祁翁。

道挟飞仙术，材怀干国工。玉光潜润璞，河派閟流洪。

吐凤元君起，腾蛟水部雄。词华惊一世，领袖得三公。

既制黄山锦，还衡白下风。文章增气色，桃李受屏幪。

慧业金轮转，天恩紫阁崇。津梁资妙选，轩冕洽时雍。

久读陈情表，深培禄养衷。悬弧高泰岱，正笏拜崆峒。

枣夺冰霜白，觥传玛瑙红。金莲疑赐炬，玉笋尽蟠龙。

异宠留天语，高鶱及塞鸿。冈陵欢祝愿，冠盖盛宾容。

匝地卿云密，浮天紫气通。药成难问岁，椿老岂知丛。

欲作瀛洲鹤，衔筹记海东。
金刚随机无尽颂·究竟无我分第十七
释印肃（宋代）

众生非灭度，说灭度成误。
真如法界中，你我何门户。
苏希亮约客游刘兴伯大自在亭
戴复古（宋代）

偶尔来江上，从君到酒边。
雨晴花弄日，风定柳凝烟。
适意共一笑，浮生无百年。
明朝大自在，谁办载花船。
元会诗五首
宋祁（宋代）

自昔君无劳，有言朝不夕。
遥闻索扇上，已见归舆饬。
千门诏解严，万官均咏德。
愧以斐然章，无裨从臣职。
夏日宴九华池赠主人
陈羽（唐代）

池上凉台五月凉，百花开尽水芝香。

黄金买酒邀诗客，醉倒檐前青玉床。
牡丹百咏 其四
张淮（明代）

酷爱园丁技独神，染来随意却能真。奇香满院若薰麝，娇影隔帘如觇人。

三五朵皆呈绝色，百千花尽避清尘。有因自与东风好，不肯吹残枝上春。
赠黄叔凫同寅掌教临高
冯珧（明代）

官舍不嫌冷，同衣近二年。相看神电水，又过澹庵泉。

煮字焚香屑，摛珍入玳筵。瑜姬风韵好，閒理帐中弦。
再和〔二首〕
苏轼（宋代）

眼花错莫鬓霜匀，病马羸驺只自尘。
奉引拾遗叨侍従，思归少傅羡朱陈。
衰年壮观空惊目，险韵清诗苦斗新。
最后数篇君莫厌，扌寿残椒桂有余辛。
忆观沧海过东莱，日照三山迤逦开。
桂观飞楼凌雾起，仙幢宝盖拂天来。
不闻宫漏催晨箭，但觉檐阴转古槐。
供奉清班非老处，会稽何日乞方回。
（时方阙会稽守。
）
咏史下·邓艾
陈普（宋代）

灭吴不解诛宰嚭，拜假何须便不咨。
受任两无曹与马，槛车破了欲何之。
题宁国县十全堂
张景脩（宋代）

医莫以人试，药能生死人。
十失为一次，望而知谓神。
尝闻秦医和，诊君知其臣。
岂无肘后方，埋没随埃尘。
韫师以愈疾，犹如臂屈伸。
华佗医之良，思邈医之真。
谁能不服药，一一如朱云。
斯堂名十全，全人亦全身。
方公谙药性，勇退盖此因。
金玉不足宝，人生系悲忻。
吊孟浩然
张蠙（唐代）

每每樵家说，孤坟亦夜吟。若重生此世，应更苦前心。

名与襄阳远，诗同汉水深。亲栽鹿门树，犹盖石床阴。
夜坐有感
吕本中（宋代）

五更月落鸡未鸣，小炉残火犹晶荧。道人强起理衰疾，不闻松声闻雨声。

跏趺坐稳百念去，岂有宿梦令神惊。平生于世万事懒，况复今兹饱忧患。

中原北望四千里，三年不见南飞雁。著身天涯未为远，所至风沙莫深叹。

时寒但趁僧房火，日暖可赴邻家饭。岭南无瘴便可老，江头有酒犹堪唤。

嗟哉宁子不自休，辛苦饭牛过夜半。
秃秃记
曾巩（宋代）

秃秃，高密孙齐儿也。齐明法，得嘉州司法。先娶杜氏，留高密。更绐娶周氏，与抵蜀。罢归，周氏恚齐给，告县。齐赀谢得释。授歙州休宁县尉， 与杜氏俱迎之官，再期，得告归。周氏复恚，求绝，齐急曰：“为若出杜氏。” 祝发以誓。周氏可之。

齐独之休宁，得娼陈氏，又纳之。代受抚州司法，归间周氏，不复见， 使人窃取其所产子，合杜氏、陈氏，载之抚州。明道二年正月，至是月，周氏亦与其弟来，欲入据其署，吏遮以告齐。齐在宝应佛寺受租米，趋归，捽挽置庑下，出伪券曰：“若佣也，何敢尔！”辨于州，不直。周氏诉于江西转运使，不听。久之，以布衣书里姓联诉事，行道上乞食。

萧贯守饶州，驰告贯。饶州，江东也，不当受诉。贯受不拒，转运使始遣吏祝应言为覆。周氏引产子为据，齐惧子见事得，即送匿旁方政舍。又惧， 则收以归，扼其喉，不死。陈氏从旁引儿足，倒持之，抑其首甕水中，乃死， 秃秃也。召役者邓旺，穿寝后垣下为坎，深四尺，瘗其中，生五岁云。狱上更赦，犹停齐官，徙濠州，八月也。

庆历三年十月二十二日，司法张彦博改作寝庐，治地得坎中死儿，验问知状者，小吏熊简对如此。又召邓旺诘之，合狱辞，留州者毕是，惟杀秃秃状盖不见。与予言而悲之，遂以棺服敛之，设酒脯奠焉。以钱与浮图人升伦， 买砖为圹，城南五里张氏林下瘗之，治地后十日也。

呜呼！人固择于禽兽夷狄也。禽兽夷狄于其配合孕养，知不相祸也，相祸则其类绝也久矣。如齐何议焉？买石刻其事，纳之圹中，以慰秃秃，且有警也。事始末，惟杜氏一无忌言。二十九日，南丰曾巩作。
寄张唐公学士
胡宿（宋代）

朱航东下忽经春，藏室离居作恶频。简上蠹蟫终日在，树间灵鹊至今驯。

北宫自有咿嚘客，天禄谁同寂寞人。昨夜西窗有佳月，此心迢递思冰轮。
次韵仲退山中小景四首 其四 屋山夜雨
徐瑞（宋代）

我昔浪漫游，一叶浮虚空。短篷雨声来，凄然念山中。

巢居遂初志，静听忘吾穷。青灯亦多情，伴此沧浪翁。
送程相音返关中为尊人朴庵先生寿 其二
屈大均（明代）

一樽相送五仙城，鸿雁南来尔北征。越鸟解催归计早，岭梅不笑客装轻。

秦多气概诗无敌，汉少关河事已平。华下故人知好在，教同葛氏记西京。
漱玉斋前杂卉皆龙图王至之所植各赋一章凡得八物或赏或否亦应乎至之意欤遂写寄至之 其八 芭蕉
宋祁（宋代）

不枝惟叶茂，无干信中空。所以免摧折，为依君子风。
和杨十七伤苏子美
刘攽（宋代）

苏君在朝素机警，气排青云力扛鼎。鹓鸿遇风鄙巢栖，骐骥得涂嗤坎井。

千金置酒宴长夜，锦绣照烂丝篁静。明珠盈车谤随起，白巾还家酒未醒。

翟公署门宾客改，魏牟去阙江湖永。濯缨渔父唱沧浪，结庐陶令依人境。

时浮扁舟就什一，出从数骑非造请。穷途诗语尤慨慷，暮年笔法加豪逞。

霜凋兰蕙不待老，一世欢悲竟俄顷。遗书犹缺茂陵求，卜宅乍许要离并。

生平相望不相接，凛凛气概吾能省。川流既逝安可回，骏骨虽买何由骋。

知君金石尝定交，末路人琴俱不幸。大招无复修门期，怀旧邈与山阳等。
论语绝句一百首
张九成（宋代）

扬雄苦作艰深语，曹操空嗟幼妇词。
晚悟师言达而已，不须此外更支离。
送人之姑苏
释行海（宋代）

枫落吴江归兴浓，不知何日定相逢。
山中独对三生石，城外谁听半夜钟。
金井露凉鸣蟋蟀，石池霜早歇芙蓉。
新诗别后须相寄，只在云深第一峰。
和中道雨树
梅尧臣（宋代）

一旬苟不雨，万木昏苍苍。
朝见洗林叶，动摇生辉光。
晚逢开疏阴，枝上漏微阳。
翠色固以好，安得无秋霜。
西山
刘大櫆（清代）

西山过雨染朝岚，千尺平冈百顷潭。啼鸟数声深树里，屏风十幅写江南。
阻风渡头见杨柳
许琮（宋代）

古渡疏杨数树青，孤村细草冻还醒。风光直欲催头白，樽酒何人肯放停。

小院腰肢今寂寂，天涯魂梦几冥冥。闺中莫道长相忆，客路悲风彻夜听。
平夷即事
朱煌（清代）

盛世车书同，治绩真缵禹。海水不扬波，海外仰仁宇。

贡使络绎来，四夷皆镇抚。竟有英逆夷，甘心逞跋扈。

性本类犬羊，不入华人谱。毒计制米囊，毒人入脏腑。

吸食即伤生，诡谋如妖蛊。我用我法严，未将夷罪数。

谁知红毛奴，猝将舟山取。我朝覆载宽，犹许通商贾。

彼自外生成，漫思斗楼橹。小丑竟跳梁，蠢动如蚁聚。

居民惊且逃，纷纷去乡土。还定兼招徕，安危靠大府。

战守皆无虞，允作浙民主。安集遍武林，足蹈更手舞。

义勇起城乡，支更愿挨户。火轮时窥探，我民自按部。

即有汉奸民，亦多膏我斧。四明竟鲸吞，定镇亦不吐。

占据三四城，生民多愁苦。庙算定神机，天子赫斯怒。

震警发天威，予曰有御侮。命将慎凭轩，整军遣宰辅。

六师皆奋扬，军书日旁午。偕作竞同仇，渊渊听伐鼓。

勇士如熊罴，骁将如虓虎。纪律甚严明，整齐肃步武。

拉朽若严霜，苏困同时雨。但恐寇操舟，海上作强虏。

得势即进攻，失势即登橹。如何捣其巢，舟师严束伍。

船须大小兼，气当一再鼓。矢石既兼施，火攻力更努。

洋面可穷追，口门更防堵。陆路整戈矛，水师奋弓弩。

火炮若雷霆，火箭如飞羽。夷舟力不支，俨如鱼游釜。

夷匪皆成擒，夷首可就俯。战功铭鼎钟，名可同吉甫。

帷幄运全筹，中流作砥柱。横扫四海氛，海疆可撑拄。

八蛮皆循规，九夷亦蹈距。泽国庆安澜，华夷颂恩溥。

太平奏凯歌，琴瑟鸣搏拊。献俘告武成，甲胄换黻黼。

更须振海防，烽堠严灯炷。船破及时修，兵缺及时补。

刁斗既森森，镇将亦俣俣。有备终无虞，中华更扬诩。
上夏太尉
刘敞（宋代）

四海传烽急，长安亦响振。老儒稽变事，强敌暴生民。

廷议衣冠稽，书闻草野臣。诸公咸世杰，天子识平津。

开府三司旧，提兵十万新。丹青大信著，明白睿谋伸。

赐马飞龙亚，分衣宝带亲。貔貅帐下士，鹓鹄幕中宾。

虎节关河雪，天街毕昴尘。朔方须筑郡，燕谷豫含春。

策效曾无敌，师行辄有神。人心惟助顺，天道亦亲仁。

执钺来刑虢，勾芒下赐秦。成功符屈指，默化剧陶钧。

既已通西域，还应察佩珉。焉知充国颂，不足壮麒麟。
湖南观察使故相国袁公挽歌二首 其一
权德舆（唐代）

五驱龙虎节，一入凤皇池。令尹自无喜，羊公人不疑。

天归京兆日，叶下洞庭时。湘水秋风至，凄凉吹素旗。
和萧刓察推贺族叔司理登科还乡四首
苏辙（宋代）

家声籍籍大江西，临老挥毫捧御题。
得意何殊少年乐，还家不御醉如泥。
读尽家藏万卷书，萧然华发宦游初。
区区狱掾何须愧，聊把《春秋》试绪余。
〈汉儒以《春秋》决狱。
作官未减读书勤，簿领従今日日新。
汗简韦编谁付予，传家应有下帷人。
巷南诸子足才贤，邂逅相逢秀句传。
强作短章同寄与，异时见我一依然。
送别赵尉
方岳（宋代）

细草轻烟画出愁，一船明月大刀头。
苔痕欲暗蓝田记，枫叶正寒江渚楼。
无酒可浇鹦鹉赋，有山频典鹔鹴裘。
功名正恐不免耳，拄笏练溪南北秋。
山居杂诗九十首
曹勋（宋代）

台山无牡丹，单叶已最贵。
斗槛数花尔，便欲发光气。
珍重莫肯折，如天藏地秘。
西都每兴怀，此赏殆梦寐。
独对
朱珔（清代）

独对疏窗暝色侵，幽居况味岁寒心。井泉近户邀停骑，街树过檐送噪禽。

把镜渐看双鬓短，抛书空坐一镫深。不忘薮泽雕笼里，庄舄由来总越吟。
春秋战国门。平公
周昙（唐代）

鸿鹄轻腾万里高，何殊朝野得贤豪。

能知翼戴穹苍力，不是蒙茸腹背毛。
兰亭题咏
李兼（唐代）

自从茧纸殉昭陵，定武流传賸得名。
总辑旧闻为博议，即今真赝不难凭。
伤春
陈与义（宋代）

庙堂无策可平戎，坐使甘泉照夕烽。初怪上都闻战马，岂知穷海看飞龙。

孤臣霜发三千丈，每岁烟花一万重。稍喜长沙向延阁，疲兵敢犯犬羊锋。
偶阅可行书见其印章曰洹溪钓者戏为野语
许有壬（元代）

道士只合山中居，钓者只合溪中渔。不山不溪朝市趋，人轻尔中重尔诬。

彼道士者尤迂愚，妄欲跻世为唐虞。平生动为鬼揶揄，况负且乘招而呼。

山耶溪耶盍归欤，山有美茹溪有鱼。
寄兴
王志道（宋代）

五湖深处足逍遥，错把扁舟系柳条。
尘世不如烟水阔，笑骑黄鹤上层霄。
次张演翁林元惠韵
朱松（宋代）

朱门小驻使君车，二老风流入画图。但有觥筹供笑语，从教岁画上髯须。

诗成华烛留残蜡，客醉高歌叩缺壶。更起争棋誇得隽，不应局蹙守边隅。
题三峡堂
张演（宋代）

群山危立接云天，一水东朝会百川。泱漭堪舆无此壮，崔嵬疏百定何年。

千秋跃马兴亡梦，一点飞凫上下船。时有刚风来浩渺，起予高兴九秋边。
咏旱三首
曾几（宋代）

骄阳方施行，秋节已树立。
田亩在膏肓，何道可副急。
云雷不成雨，成雨初不湿。
咄咄逼中秋，为霖恐无及。
五月七日拜致仕敕口号
陆游（宋代）

黄纸东来墨未乾，孤臣恩许挂朝冠。
小儿扶出迎门拜，邻舍相呼拥路观。
白首奉身归畎亩，清霄无梦接鵷鸾。
从今剩把花前酒，忧患都空量自宽。
仪鸾殿早秋
李世民（唐代）

寒惊蓟门叶，秋发小山枝。松阴背日转，竹影避风移。

提壶菊花岸，高兴芙蓉池。欲知凉气早，巢空燕不窥。
题宣州后堂壁四首
张耒（宋代）

翠树阴阴晚雨回，江山清润绝纤埃。
军厨煮酒香初熟，更钓溪鱼斫鲙来。
学诗
赵崇鉘（宋代）

神仙不可学，愿学长不死。
学诗如学仙，吞霞洁尘滓。
渚花流水香，烟霏暮山紫。
凉颸入修竹，一笑鸣绿绮。
还赵椎长帐
钱时（宋代）

客梦东华整十旬，托君行帐梦中身。
邸楼万覈风号动，不受人间一点尘。
至和乙未元日立春
韩琦（宋代）

元日难逢是立春，普天谁不喜佳辰。一年气候均诸节，万卉芳菲实九旬。

柏叶始倾为寿酒，土牛随示力耕人。故阴尽革无馀腊，端朔阳来庆共新。
旅夜书怀二首 其一
李以龙（明代）

悄悄人初寂，迢迢夜未央。秋声惟野树，月影自寒塘。

归路纡情远，旧游入梦长。故园有丛菊，花发似重阳。
句
吕南公（宋代）

溪田桥畔驼鞍岭，犹记当年志未平。
访茂秦有感茂秦时与李顺德有隙索书不得
王世贞（明代）

上客梁园赋转工，相逢忽忆帝城东。停杯句就乾坤别，回首人怜道路同。

每饭岂能忘钜鹿，尺书虚已问冥鸿。亦知彼地张陈迹，怅望千秋洒泪中。
金陵怀古四首和汪仲嘉
曹学佺（明代）

江东列郡领丹阳，鼎足三分此一方。
总为石头成虎踞，不知巫峡下龙骧。
云生寝庙千秋綍，月照篱门几夜长。
年少风流能顾曲，行人犹自说孙郎。
一从荆棘叹铜驼，五马为龙世所歌。
晋室山河遗略尽，雒中人物过江多。
杨花寂寂新宫出，燕子依依旧宅过。
欲向登临感陈迹，至今天阙尚嵯峨。
钟阜霜飚馆已倾，至今哀壑起秋声。
针楼银汉含情语，画屟金莲逐步生。
日落卢龙迷古戍，天寒白马走空城。
不堪重理玄晖咏，极目澄江似练平。
齐云宫观景阳楼，尽入隋家作蒋州。
下若溪寒明月夜，后庭花落隔江秋。
疏钟梦断犹疑响，红泪看余独不流。
何事高情江仆射，摄山泉石恣淹留。
送吴布政致政还毗陵
韩雍（明代）

盛满心知足，归休志已伸。乐天陪九老，莱子慰双亲。

风月开三径，山林见几人。西江有棠树，千载忆斯民。
乱后还家
黎庶焘（清代）

乱后遄归百感生，那堪回首旧柴荆。田园荡尽成今昔，戚里飘零半死生。

燕掠荒墟寻故主，牛依残垒事春耕。空余一掬松楸泪，洒向东风荠麦青。
怀忠堂辞
王炎（宋代）

跂逸驾兮前修，佩武符兮典州。
迹已陈兮德新，可敬而慕兮几春复秋。
意其存兮閟千万年之原，谓其逝兮乃在浮罗之颠。
奋忠精兮取义，贯羲娥兮烂然。
隘尘寰兮上征，挥八极兮为仙。
黄鹄脱骖兮素虯停驷，几弭节兮念遗民而来顾。
高弁苍苍兮清苕瀰瀰，公来游兮湖山增美。
游观罢兮来归。有蒲与荷兮清泠之池，
鱼鸟怀生兮欣欣焉。其有依银钩虿尾兮，
灿翠珉而陆离。弦琴兮击鼓，
羞羔豚兮酌醑。跪起以荐兮愿公燕喜。
公燕喜兮吾民乐康。却灾沴兮蠲除不祥。
句
朱裔（宋代）

会入天台里，看予度金山。
堂下岩桂秋晚未开作诗促之
朱淑真（宋代）

著意裁诗特地催，花须著意听新诗。清香未吐黄金粟，嫩蕊犹新碧玉枝。

不是地寒偏放晚，定知花好故开迟。也宜急趁无风雨，莫待霜高露结时。
悼翁仲立达州
陈傅良（宋代）

忆昔看封事，令人激懦衷。
边筹皆破的，硬语更盘空。
晚亦通家好，居然与众同。
行藏尝论定，谁假一帆风。
过梅里七首家…今列题于后。忆题惠山寺书堂
李绅（唐代）

故山一别光阴改，秋露清风岁月多。松下壮心年少去，

池边衰影老人过。白云生灭依岩岫，青桂荣枯托薜萝。

惟有此身长是客，又驱旌旆寄烟波。
谢人惠天花
周端臣（宋代）

花从天上落人间，北客来稀路阻难。胜味忽惊藜苋腹，春风肠断五台山。
仲永再和三绝复和以酬 其二
王十朋（宋代）

手汲寒泉碾小龙，天香一炷满衣浓。与君慷慨论时事，欲吐丹心上实封。
送高丞别
李吕（宋代）

君侯七闽英，学问早有余。
年时犹未冠，鼓箧游上都。
文成笔五犹，四海仰名誉。
调丞尉江邑，有实不愿图。
朅来对二松，清襟映冰壶。
粹然眉睫间，未变庠序儒。
胸中浩然气，固已雄万夫。
我穷卧洲渚，江鸥以为徒。
屡枉高轩过，峨冠讲唐虞。
驰骋文史乐，时得陪卷舒。
瓜代遽及期，此情将焉如。
耻作儿女态，挥洒小衣裾。
虎溪岂限我，足创方趑趄。
怅望不远送，搔首空踌躇。
所觊善行李，早达三山隅。
安居未容久，快作朝省趋。
用贤世所急，君才应时需。
愿补仲山衮，再矢皋陶谟。
勿以得失虑，行当翱天衢。
愧乏折箠赠，短篇见区区。
他时旧交念，阔{外门内扁}寄樵渔。
清夜辞 其六
白玉蟾（宋代）

橙黄兮橘绿，湛雾飞兮夜月寒。幽人兮夜坐，顾影兮自怜。
诣徐卿觅果栽
杜甫（唐代）

草堂少花今欲栽，不问绿李与黄梅。

石笋街中却归去，果园坊里为求来。
孺子亭
萧立之（宋代）

湖上花藤络树身，傍湖鸥鸟识游人。两京寂寞有前哲，一榻风流无后尘。

史牒不名为隐逸，公心岂自少经纶。卷藏独向兹丘老，岁岁祠前荷芰春。
参寥示简元规诗用其韵寄之
邹浩（宋代）

人间何向不盐梅，江海元从蚁穴开。
列戟门庭扫踪迹，只应飞矢亦潜来。
或问余近况示以长句
陆游（宋代）

天亦知予懒是真，莫年乞与自由身。幽寻东浦鹭迎棹，独卧北由莺唤人。

野卉满头狂取醉，草庐容膝乐忘贫。死时是处堪藏骨，不用要离更作邻。
漫兴二首
刘克庄（宋代）

送老虚无寂寞滨，圣朝乃复记遗民。
□摛温洛荥河笔，藻饰寒灰槁木身。
虽拜老龙呼学士，肯教夜鹤怨山人。
它时题向征西墓，道是先皇献纳臣。
初除户曹，喜而言志
白居易（唐代）

诏授户曹掾，捧诏感君恩。感恩非为己，禄养及吾亲。

弟兄俱簪笏，新妇俨衣巾。罗列高堂下，拜庆正纷纷。

俸钱四五万，月可奉晨昏。廪禄二百石，岁可盈仓囷。

喧喧车马来，贺客满我门。不以我为贪，知我家内贫。

置酒延贺客，客容亦欢欣。笑云今日后，不复忧空尊。

答云如君言，愿君少逡巡。我有平生志，醉后为君陈。

人生百岁期，七十有几人。浮荣及虚位，皆是身之宾。

唯有衣与食，此事粗关身。苟免饥寒外，馀物尽浮云。
题徐熙牡丹图
吴皇后（宋代）

吉祥亭下万年枝，看尽将开欲落时。
却是双红有深意，故留春色缓人思。
还家二绝
赵蕃（宋代）

小出端如远客归，仆迎儿候犬循衣。
家人不问城中事，但道雨多蔬茹肥。
登蜀阜
钱时（宋代）

满林春鸟语高低，新绿阴阴分外宜。
山隐此时无一事，诸儿齐诵老夫诗。
和实之读邸报四首
刘克庄（宋代）

外观殊伟岸，内禀极憸柔。
欲取汉清议，尽投唐浊流。
鬼车鸣甚恶，猛虎死方羞。
芳臭须臾判，哀哉不善谋。
小酌饯耿运干赵推官分韵复和韵 其三
韩淲（宋代）

勿云杯酒阑，且认语笑密。婆娑真一老，跌宕忻六逸。

交游贵忘年，志意当惜日。舒而有鼎彝，卷而有篇帙。
杂感
白居易（唐代）

君子防悔尤，贤人戒行藏。嫌疑远瓜李，言动慎毫芒。

立教固如此，抚事有非常。为君持所感，仰面问苍苍。

犬啮桃树根，李树反见伤。老龟烹不烂，延祸及枯桑。

城门自焚爇，池鱼罹其殃。阳货肆凶暴，仲尼畏于匡。

鲁酒薄如水，邯郸开战场。伯禽鞭见血，过失由成王。

都尉身降虏，宫刑加子长。吕安兄不道，都市杀嵇康。

斯人死已久，其事甚昭彰。是非不由己，祸患安可防。

使我千载后，涕泗满衣裳。
偈颂一百二十三首
释普度（宋代）

东湖辊底怒涛，青山参天荆棘。
两处铗路相逢，拶得渠侬上壁。
恩难酬，怨难酬，
热煮冷泉流水，浓点淡茶一瓯。
登慈恩绝顶有感
许月卿（宋代）

为学平生不究源，未妨绝顶上慈恩。
塔高俯视群山小，江阔能容巨浪喧。
人每中登难脚力，谁於高处领天根。
须信平生为基址，基址牢时德业尊
出守桐庐道中十绝 其五
范仲淹（宋代）

有病甘长废，无机苦直言。江山藏拙好，何敢望天阍。
了语不了语 其二
苏舜钦（宋代）

无言以手寻佩环，寒暑迭运雕朱颜。八骏踏地几时遍，六龙驾日何年闲。
宿房村下
刘玉（明代）

历历数长亭，舟行晚未停。
归云衣叠嶂，落雁字寒汀。
古渡稀闻棹，孤村远见灯。
壮怀惭旅泊，禁漏忆晨兴。
天竺道中
许志仁（宋代）

紫兰含春风，日暮香更远。涧道水平分，曲折渡清浅。

飞花当面堕，颠倒落苔藓。念此芳意阑，归思纷莫遣。
孙氏女哀词三章 其二
罗椅（宋代）

秋风萧飒兮白露晞，五十年闺闼兮宁识马嘶。衔辔迫人兮魂为之飞，归来一空兮不死何为。

谁为此祸兮使汝当之。
题卧屏十八花·蜀葵
葛立方（宋代）

倾心小圃阳初照，束火中庭雨不沾。
袅那腰支浑欲舞，好令韩偓赋香奁。
齐天乐 画竹帐额
蒋春霖（清代）

横窗绿雾凉波起，西风雁啼清沼。堕粉侵床，疏阴卧酒，冉冉银蟾低照。

空江易老。认浅刻题名，自非年少。尚作龙吟，露寒深夜共悲啸。

萧条休话旧雨，废菭三径冷，春去谁到。笛怨枯椽，书残蠹简，过眼云烟一笑。

霜清睡早。但许听秋声，醉醒都好。水叶风枝，画禅参未了。
巴童答
李贺（唐代）

巨鼻宜山褐，庞眉入苦吟。非君唱乐府，谁识怨秋深。
江南杂感
梅尧臣（宋代）

树头巧妇栖，树下秋虫织。
坏衣游子心，千里尝相忆。
荡子脚出门，便作浮萍根。
忧来凭五兆，拜树赛黄豚。
过黄公滩，自东坡改为惶恐，文信国仍之，后相沿为故实矣
沈元沧（清代）

雨馀乘晓狎危澜，来过黄公第一滩。帆饱长风争马驶，溪添新涨抵江宽。

篙师欲作摊钱戏，客子休歌《行路难》。天意似怜山水癖，要令南海纵奇观。
春日尊前示从事
李建勋（唐代）

州中案牍鱼鳞密，界上军书竹节稠。眼底好花浑似雪，

瓮头春酒漫如油。东君不为留迟日，清镜唯知促白头。

最觉此春无气味，不如庭草解忘忧。
烛影摇红·吾菊山翁
陈著（宋代）

吾菊山翁，鹤骖来自蓬云界。平铺心地有天知，楚楚生兰茝。膝下青衫舞拜。更参差、斑衣戏队。清闲无事，门外从他，惊尘飞隘。寿八千年，百分才一朱颜耐。何妨长主翠嵩春，酒约诗盟在。家庆堂前欢会。领霞卮、醺红浅带。是人说道，真吕先生，风流潇洒。
送尹仲求临邛户掾
李流谦（宋代）

何必昆峰远，天球自粹温。掾曹甘蠖屈，僚侣总鲸吞。

子去成三友，公馀寄一樽。沧溟有馀沥，犹幸及鸰原。
范元长
岳珂（宋代）

范本蜀望，世仍忠嘉。南渡而来，人门莫加。帝咨典型，诏起幽遐。

翊美铜龙，执经金华。笔取端重，而兼奇葩。儒先所推，奚待诩夸。

有伟丰公，如璧不瑕。卷怀枢庭，寓赏梅花。公从北方，共之天涯。

均德比谊，而兼葭莩。寒谷将春，轻阴不遮。洁樽斯从，寄驿匪赊。

倡汝和予，屏淫斥哇。托彼阴晴，以写正邪。爱君之心，对越靡差。

一瞬百年，遗墨惊鸦。臭兮同兰，好兮投瓜。二公其仙，星箕汉槎。

如此帖者，可复得耶。清并玉雪，秀同绮霞。矢辞以藏，庸识名家。
次韵朱景伯来见
陈著（宋代）

平生四海弟兄之，况是乡关见白眉。
方醉梦中能独醒，自离乱白笃相知。
溪山坎坎劳飞旆，风雨潇潇苦说诗。
老耳不堪闻别语，青镫对影复何时。
闻朱虚 其二
周紫芝（宋代）

久厌朱袍裹玉仙，幅巾藜杖老山间。从今鱼鸟缘应熟，只恐鸳鸯债未还。
觅桂花於夷陵陵宰
郑清之（宋代）

月圃仙人试道妆，风流六一旧琴堂。
遥知鼻观盈秋馥，乞与冰曹数粟香。
句
韦奇（宋代）

林缺添松补，篱疏倩菊遮。
春水和杜子韵效其体
熊卓（明代）

何处水来骤尔强，涨号彻夜谁能当。开门江槛已不见，几个轻鸥浮席傍。
卜算子
聂大年（明代）

杨柳小蛮腰，惯逐东风舞。学得琵琶出教坊，不是商人妇。

忙整玉搔头，春笋纤纤露。老却江南杜牧之，懒为秋娘赋。
代书答淮南宪张司封
邵雍（宋代）

缘木求鱼固不能，缘鱼求炙恐能行。
与其病后求良药，不若醉时辞大觥，
芝草无根休用种，蟠桃有实岂难生。
荷君见爱情非浅，一芥还同一芥荣。
换巢鸾凤
李慈铭（清代）

客里欢娱，恁萦情锦瑟，旧恨明珠。雷塘春去尽，霞峤月来孤。

金筝吹换小单于。劝人眼前，相依玉壶。银河浅，问几日、鹊桥偷渡。

延伫，灯几炷。车转细雷，人带黄梅雨。钿扇风轻，练裙香并，消受垂帘低语。

争道秦青旧风流，泥人无恙灵和树。应猜防，屧声来、莺燕知处。
如梦令·好笑山翁年纪
朱敦儒（宋代）

好笑山翁年纪。不觉七十有四。生日近元宵，占早烧灯欢会。欢会。欢会。坐上人人千岁。
叔祖国学座间请观诗编因赋
张镃（宋代）

出门何许会初心，家有师儒是学林。画古更因金印伟，书丛方学锦堂深。

朱橙荐酒随冬蟹，翠蔓披墙引暮禽。每幸酸咸得同嗜，可令倾耳阙韶音。
晓度杏山
胤禛（清代）

曙色催樵牧，山崖径郁盘。霜凝鸦背白，沙印马蹄干。

海气笼朝旭，林飙送早寒。凤城清漏隔，遥忆寝门安。
冬初杂兴
孙嵩（宋代）

今晨霜露肃，爱此群山秋。
夭桃薄照日，乃是丹枫稠。
草花无名字，正类黄菊幽。
一筇步涧阿，聊复舒我眸。
雁声一何高，渺渺关山愁。
林间有橡栗，岁晚行可收。
赠张真人
胡应麟（明代）

何年赤松子，羽节到皇家。步蹑飞云履，游乘贯月查。

珠宫浮紫贝，绛阙炼黄芽。应笑唐供奉，仙裙滞九华。
闻闻子与池鱼为水所漂赋此以宽其意
刘崧（元代）

忽闻秋水发龙湾，野浪平翻竹沼间。莫怪巨鱼罾不得，便随龙去若为攀。
齐人少翁招魂歌
刘克庄（宋代）

夜月抱秋衾，支枕玉鸾小。
艳骨泣红芜，藏陵三十老。
卧闻秦王女儿吹凤箫，泪入星河翻鹊桥。
素娥划袜跨玉免，回望桂宫一点雾。
纷红小蝶没柳烟，白茅老仙方瞳圆。
寻愁不见入香髓，露花点衣碧成水。
风雨宿湖心
严粲（宋代）

渺渺平湖四接天，孤舟曾系夜来船。持鞭又逐风尘去，却忆秋篷听雨眠。
岩居效贾岛
谢翱（宋代）

岩岩百尺屋，山鬼寂四壁。独抱震馀桐，横此风中石。

梦见一道者，手持青瓦砾。谓此有至音，世人不能识。

粟尘起嵯峨，沧海寄一滴。语罢失其处，觉来空叹息。

摄衣起楚歌，断弦如裂帛。悬藤月露深，蛟龙舞其侧。
夜岩谣
施肩吾（唐代）

夜上幽岩踏灵草，松枝已疏桂枝老。

新诗几度惜不吟，此处一声风月好。
用郑少傅韵题赵参政梅卷
方岳（宋代）

雪谷冰崖枯槁士，土锉无烟寒堕指。
朝饥郁屈鸣不平，乌玉磨堕翻砚水。
花光若朽补之穷，吐作冷花春几几。
相公折箠笞神兵，肯与此辈争诗名。
横梢噀墨偶然尔，别有妙年贤长城。
单于吹叶远关塞，张我大汉之天声。
老生经济知无术，尔雅虫鱼宁阁笔。
岩廓有此磊落人，安事儒士呕心出。
吾文不在奴仆骚，尔曹政可衙电视剧屈。
所怀浩荡同元工，宁比八九吞堕梦。
铭常勒鼎勲业在，未可枯木窥坡翁。
谨勿闲挥补天手，且拿一世春风中。
军书夜下飞如射，彼蠢者胡犹梗化。
梅花岭外有传闻，老我毛寒足惊咤。
神枢净洗甲兵腥，瘴月蛮烟亦堪画。
同邻几和叔登定力阁
韩维（宋代）

清风何飘飘，万里吹曾轩。
侧身红尘外，却视飞云根。
王都几雄胜，长河中怒奔。
上有怀归子，心随惊浪翻。
登临岂非兰，悲伤久客魂。
日暮下危级，且复同一樽。
梦有饷予宝器一奁者曰僧某甲入寂奉以别也一
方岳（宋代）

何师何许人，何用与世绝。
向来修何行，於今得寂灭。
复以何因缘，梦与老夫诀。
是身如虚空，而有何差别。
云何作我相，饷别何屑屑。
彼分香卖履，何者谓豪杰。
老师出世间，亦复何蛮结。
我法一切无，何以此宝诀。
问宝何从来，岂为我辈设。
师今何方去，更吐广长舌。
栖贤寺三峡桥
晁补之（宋代）

绝壁秋标天外剑，深溪冬吼地中雷。
上宫未信无人到，朱阁飞从顶上来。
游虎丘
郭麟孙（元代）

海峰何从来？平地涌高岭。
去城不七里，幻此幽绝境。
芳游坐迟暮，无物惜余景。
树暗云岩深，花落春寺静。
野草时有香，风絮淡无影。
山行纷游人，金翠竞驰聘。
朝来有爽气，此意独谁领？我来极登览，妙灵应自省。
遥看青数尖，俯视绿万顷。
逃禅问点石，试茗汲憨井。
意行忘步滑，野坐怯衣冷。
聊为无事饮，颇觉清昼永。
藉草方醉眠，松风忽吹醒。
题束季博山园二十首·寒湫
牟巘五（宋代）

澄然蓄清浏，百尺往往深。
不放寒沤发，可以观我心。
咏史下·谢安
陈普（宋代）

宣元社稷等沉沦，不了昌明道子身。
夺得桓苻二贼手，付与赵牙张贵人。
金山芷芝二僧携茗见访
梅尧臣（宋代）

一游江山上，日日吟不足。
双锡忽来过，衣霜带初旭。
况能持茗具，向此烹新绿。
中{左氵右霝}水若饴，北焙花如粟。
还将尘虑涤，自愧冠缨束。
何以报勤勤，驰奴扣云谷。
和郑谷郎中幽栖之什
齐己（唐代）

谁知闲退迹，门径入寒汀。静倚云僧杖，孤看野烧星。

墨沾吟石黑，苔染钓船青。相对唯溪寺，初宵闻念经。
兀坐颇念游历山水戏作
陆游（宋代）

万里当时寄一官，十年客枕不曾安。
鬼愁滩下扁舟晚，蛇退陂前古驿寒。
昔叹远游生雪鬓，近缘多病学金丹。
功名非复衰翁事，独有江山兴未阑。
寄抱朴君 其一
韩淲（宋代）

曾约西林看木犀，望穷云外只空归。十年又见秋风好，未觉幽芳一梦非。
歌
戚逍遥（唐代）

笑看沧海欲成尘，王母花前别众真。

千岁却归天上去，一心珍重世间人。
端午帖子·皇帝合六首
欧阳修（宋代）

香菰黏米著佳名，古俗相传岂足矜。
天子明堂遵月令，含桃初荐黍新登。
闻杜鹃再韵
易士达（宋代）

片片桃花下钓矶，声声杜宇暮春时。
迩来夔峡多游子，正好从头唤取归。
杂咏七言十首
刘克庄（宋代）

雪萧太傅几罹祸，讼石中书又纳忠。
岂可朝无宗室老，不知家有国师公。
春郊
王守毅（清代）

春郊到处草青青，风絮随波欲化萍。野树著花多不识，荒村有化似曾经。

溪回乍觉烟生水，寺近微闻塔语钤。日落滩头还独立，碧云微护两三星。
明发三衢三首
杨万里（宋代）

拔尽新秧插尽田，出城一眼翠无边。
不关雨水愁行客，政是年年雨水天。
三品石
陈克（宋代）

临春结绮今何在，屹立巉巉终不改。可怜江总负君恩，白头仍作北朝臣。
郡斋感秋，寄诸弟
韦应物（唐代）

首夏辞旧国，穷秋卧滁城。方如昨日别，忽觉徂岁惊。

高阁收烟昨，池水晚澄清。户牖已凄爽，晨夜感深情。

昔游郎署间，是月天气晴。授衣还西郊，晓露田中行。

采菊投酒中，昆弟自同倾。簪组聊挂壁，焉知有世荣。

一旦居远郡，山川间音形。大道庶无累，及兹念已盈。
剧暑戏成
释宝昙（宋代）

风怒欲翻屋，汗香仍浃肤。
物方矜外武，吾独畏中枯。
璧月团霜箑，湘波浸竹铺。
为君拚一饮，满意说江湖。
过濠上
洪适（宋代）

心随溪水清，目逆岫云生。不惮躧芳屐，桥南鸥乞盟。
古桃
释绍昙（宋代）

仙苑春风几奏名，三千年实结初成。
曾将一点枝头血，换得灵云两眼睛。
午门迎驾恭纪 其一
王继香（清代）

一鞭风月鬯{讠金}怀，镫仗纵横夹道排。贴地霜华尘不起，轻车轧轧上天街。

行行绕道出长安，缓步虹桥过石栏。踏遍午门门外月，一房炉火待迎銮。
有感
黄庚（元代）

自叹文章不遇时，平生壮志与心违。
十年湖海无家住，千里乡关有梦归。
残夜月寒灯晕淡，高秋天阔雁声微。
伤今思古愁无奈，老泪斑斑湿客衣。
春日小园即事十首
方回（元代）

城中谁道有花村，吟出园门醉入门。
共笑老人骑老马，病身俱瘦壮心存。
丁酉人日柬梁芝五
释今岩（明代）

今年人事如花好，此日襟期似树高。树下观心初叶发，花边问影异香陶。

微风动水鱼龙滑，细雨鸣檐燕雀号。传语伯鸾春色早，读书应着锦宫袍。
堪舆寄隐卷为麦茂才作四首 其三
卢龙云（明代）

僻厓仄径未知还，云水萧然意自閒。耻学低眉随世态，独留双眼看名山。
句
翁卷（宋代）

分石同僧坐，看松见鹤来。
送刘行人灿
黄佐（明代）

进春酒，陈雅诗。惠而好我纷来思，何以酌之金屈卮。

江汉滔滔思以驰，皇帝万寿隆天基。日重光，海重润。

前星从帝出虖震，皇华原隰电如迅。黎元欢欣走相问，丝纶一日周百郡。

公之来，金鞍玉节从燕台。公之去，祥云瑞霭停荆树。

彩衣晔晔升华堂，兰阶蕙幄交辉光。麟蒲荐以缥玉浆，曲裾长袂鸿鹄翔。

介尔眉寿天地长。公之翁，黄金横带廌绣红。公之姥，鱼轩珠翟锦为黼。

鹍弦凤吹参鸣鼍，举青玉案赓尔歌，君臣协德玉烛和。

麟趾螽斯仁且多，舜日尧年柰乐何。
谒金门
陈坦之（清代）

归未卜。频倒金驱纤玉。明月绡窗停剪烛。搦愁题蠹绿。

秋水娟娟鱼目。腰素几分销缩。接得云笺无意读。雕鞍何处宿。
三原张氏茔望松亭
宋褧（元代）

已闻翠柏凝苦泪，更道白杨多悲风。时时见此霜雪干，终身哀思何时穷。
同赋梅花十二题·雪后
王铚（宋代）

枝留晴雪色难分，似向残妆试粉痕。
恨满前村花落处，万重烟霭远连云。
山居杂诗九十首 其四十
曹勋（宋代）

偶读禅门礼，老赜存清规。鱼鼓钟磬间，细行兼威仪。

能居三板头，可当一住持。破衲受用薄，后来有不知。
和虚斋劝农十诗
郑清之（宋代）

小队旌旗半道归，松阴缓策揽清晖。
女郎未觉褰帷过，笑语相教着嫁衣。
题锡僧会归昌化图
止庵法师（明代）

溪声决决树依依，路入萝花白鹭飞。
风景有谁知可画，乱山深处一僧归。
偈颂十六首
释如净（宋代）

到纯无学处，语路若何生。
意气天然别，神笔画不成。
寄友人
周南（宋代）

生前何事苦收身，身后浮名底样荣。
只得太湖三万顷，与君亭下作真清。
范紫绅自甬上来越喜赠即饯别
胡寿颐（清代）

藏书后起有清才，少慰良朋宿草哀。秘笈惊人传世久，轻舟奉草渡江来。

谢家裙屐留诗卷，越国山川照酒杯。最是秋风添别绪，海云东望几裴回。
次韵允中大夫兄秉烛看海棠
张扩（宋代）

从公烛下看花枝，直到海棠花睡时。恰似玉人春枕稳，温风吹酒上凝脂。
封燕然山铭
班固（两汉）

惟永元元年秋七月，有汉元舅曰车骑将军窦宪，寅亮圣明，登翼王室，纳于大麓，维清缉熙。乃与执金吾耿秉，述职巡御。理兵于朔方。鹰扬之校，螭虎之士，爰该六师，暨南单于、东胡乌桓、西戎氐羌，侯王君长之群，骁骑三万。元戎轻武，长毂四分，云辎蔽路，万有三千余乘。勒以八阵，莅以威神，玄甲耀目，朱旗绛天。遂陵高阙，下鸡鹿，经碛卤，绝大漠，斩温禺以衅鼓，血尸逐以染锷。然后四校横徂，星流彗扫，萧条万里，野无遗寇。于是域灭区殚，反旆而旋，考传验图，穷览其山川。遂逾涿邪，跨安侯，乘燕然，蹑冒顿之区落，焚老上之龙庭。上以摅高、文之宿愤，光祖宗之玄灵；下以安固后嗣，恢拓境宇，振大汉之天声。兹所谓一劳而久逸，暂费而永宁者也，乃遂封山刊石，昭铭盛德。其辞曰：

铄王师兮征荒裔，
剿凶虐兮截海外。
夐其邈兮亘地界，
封神丘兮建隆嵑，
熙帝载兮振万世！
偈颂七十一首 其五十七
释了惠（宋代）

瞿塘三峡风波险，栈阁连云行路难。烽火相连兵刃接，一封乡信报平安。
急雨
陆游（宋代）

炎炎赤日当空烧，簿书围坐如居窑。
黑云压檐忽迢嶢，急雨鼎来风驾潮。
弹压旱气苏枯焦，祝融退听不敢骄。
父老歌舞看稻苗，杀鸡买酒更相邀。
我亦巾褐凉萧萧，酒醒点滴闻梧蕉。
珍簟不御扇罢摇，安用万里登凌歊。
乘兴游邓季明园池邀志宏同会再赋陈园韵
李纲（宋代）

幽人筑小圃，自乐不知老。闻名虽已熟，相见苦不早。

忘怀倾盖间，什我羁旅恼。春风入芳林，乘兴聊一讨。

嘉葩寒未开，美木晴更好。飘零桃与杏，残红委烟草。

急令招小阮，谈笑款清抱。披襟步方池，散策穷远岛。

翛然适我情，忘此归志浩。人生暂寄身，宠辱何足道。

舐痔得车多，未可骄黄槁。一杯且相属，起舞不须翿。

文楸响玉子，更试兵家捣。羸形乍泉涨，猛势惊电扫。

应怜客素痴，屡劝罚觥倒。归待月华生，清光满春昊。
村居卧病三首
白居易（唐代）

戚戚抱羸病，悠悠度朝暮。夏木才结阴，秋兰已含露。

前日巢中卵，化作雏飞去。昨日穴中虫，蜕为蝉上树。

四时未尝歇，一物不暂住。唯有病客心，沉然独如故。

新秋久病容，起步村南道。尽日不逢人，虫声遍荒草。

西风吹白露，野绿秋仍早。草木犹未伤，先伤我怀抱。

朱颜与玄鬓，强健几时好。况为忧病侵，不得依年老。

种黍三十亩，雨来苗渐大。种薤二十畦，秋来欲堪刈。

望黍作冬酒，留薤为春菜。荒村百物无，待此养衰瘵。

葺庐备阴雨，补褐防寒岁。病身知几时，且作明年计。
春从天上来
张翥（元代）

袅袅秋风。听响彻云间，彩凤啼雄。嬴女飞下，玉佩玲珑。

肠断十二台空。渺霜天如海，写不尽、楚客情浓。烛销红。

更锵金振羽，变徵移宫。

扬州旧时月色，叹水调如今，离唱谁工。露叶残蛾，蟾花遗粉，寂寞琼树香中。

问坡仙何处，沧江上、鹤梦无踪。思难穷。把一襟幽怨，吹与鱼龙。
榴花分题
孔武仲（宋代）

东京石榴好，几处照楼台。
秀色裙难学，幽香蝶不来。
连枝成幄幕，著子尽琼瑰。
乞取当窗种，年年四季开。
子安自常熟归道虞山之胜因赠
皇甫汸（明代）

雅兴寻丹壑，幽探历翠微。观泉鉴水德，攀石落岩晖。

灵梵将尘远，仙源与世违。自惊南郭卧，言访北山归。
陈洎太博知虢州
韩琦（宋代）

官绶飞花使毂丹，腊天行色犯轻寒。持平久奉虞刑恤，宣泽新承汉诏宽。

拥传想逢关吏叹，爱棠还接陜民欢。三堂风物应如旧，公退先寻记字看。
湖上
范晞文（宋代）

湖边多少游湖者，半在断桥烟雨间，
尽逐春风看歌舞，几人著眼到青山。
黄逢一得请还粤同曾元鲁过宿话别 其二
李孙宸（明代）

萍梗真无定，天涯又一时。词人共清夜，归客况临岐。

横被情偏洽，听鸡梦屡迟。话深天渐曙，谁忍听歌骊。
挽赵子真别驾
周密（宋代）

赫奕诸王后，清贫一士同。楼成召长吉，山裂梦虚中。

及子员郎泽，能诗伯氏风。琅玕嗟早折，魂不到安东。
晓出候按察
韦骧（宋代）

未晓驱车出，炎蒸畏日高。苍茫侵雾气，隐约听鸡号。

流滞还尸禄，奔驰敢叹劳。苦吟随处有，未始废陶陶。
当湖文州闻已填茂草慰外君
德隐（清代）

遥望残阳落故墟，更传烽火遍州闾。绿沈渭亩临溪竹，香散文州满架书。

钓艇苍茫浮少伯，琴台寂寞忆相如。多君腹笥依然在，词赋翩翩好似初。
安丰道中
王之道（宋代）

水满陂塘草满川，望中茅屋起孤烟。
十年不踏安丰路，遂与清淮作次边。
自东津泛舟至桐溪
陆游（宋代）

潮生东西津，雨暗上下塔。
萧萧乱菰蒲，拍拍起凫鸭。
吾船虽褊小，尚可著一榻。
溪风吹醉颊，高枕堕纱陷。
南山浮湿翠，偃蹇呼不答。
安得青莲公，杰句为弹压。
灵岩山
陈方（元代）

客吴十五载，始上灵岩山。入门地如削，凭轩绝跻攀。

孰云念乡国，不复忧险艰。回首楚与越，茫茫一气间。

向来朝会时，自谓吞百蛮。焉知王气衰，空忝禅栖閒。

山川自潇洒，木石饶斓斑。俯仰万里外，浩歌风雨还。
太平刘松舟别驾席上口占
刘元徵（清代）

江云惜别年华易，筇市论交意气雄。万里行踪惊去住，百年身气感穷通。

月明城郭潮声满，雨霁池台暑气空。好客中郎还倒屐，倦游司马自飘蓬。
杨柳枝·秋夜香闺思寂寥
顾夐（五代）

秋夜香闺思寂寥，漏迢迢。鸳帷罗幌麝烟销，烛光摇。
正忆玉郎游荡去，无寻处。更闻帘外雨潇潇，滴芭蕉。
被恩出使
郑獬（宋代）

镜湖清浅越山寒，好倚秋云刮眼看。
万里尘沙卷飞雪，却持汉节使呼韩。
旬休饮
王良臣（金朝）

袅袅东风雪外还，又催春色动溪山。百年莫作千年调，十日须溪一日閒。

千丈归心诗卷里，一襟豪气酒杯间。醉鞭约住黄昏月，马首低悬玉半环。
西河·天下事
王埜（宋代）

天下事，问天怎忍如此！陵图谁把献君王，结愁未已。少豪气概总成尘，空馀白骨黄苇。
千古恨，吾老矣。东游曾吊淮水。绣春台上一回登，一回揾泪。醉归抚剑倚西风，江涛犹壮人意。
只今袖手野色里，望长淮、犹二千里。纵有英心谁寄！近新来又报胡尘起。绝域张骞归来未？
病后夏初杂书近况十首
方回（元代）

今年春夏极穷忙，日检医书校药方。
甫得木瓜治膝肿，又须荆芥沐头疡。
一生辛苦身多病，四至平和脉尚强。
寿及龟堂老睦守，不难万首富诗囊。
满庭芳 和张飞卿殿试韵
马钰（金朝）

七赴皇都，三经殿试，怎知炼气绵绵。心猿休歇，意马罢强颠。燕处申申快意，仗清净、固住灵源。玄玄处，三光并秀，照耀洞中天。劝君开觉悟，休驰才俊，听取余言。有逍遥妙路，无说无传。决烈一刀两段，绝缘虑、自是通玄。真功就，留侯的裔，继踵作神仙。
六月十二日偶成
张九成（宋代）

目昏数日不观书，闭眼无言意自如。
忽笑子綦云丧我，仰天何事尚长吁。
秋怀五首
孙嵩（宋代）

畴昔旅江湖，夜夜南飞雁。
山园柿栗秋，出户望河汉。
祗今寒雁时，中夕起三叹。
赵龙泉惠书及和三诗且用孙温叟韵作诗见劳次韵
赵蕃（宋代）

一纸翻翻正复颇，数诗兼与问云何。敢言少日期耕籍，但道今年学荷戈。

已办向人腰为折，更愁逢彼怒成诃。知时未暇伤鹈鴂，拨谷惟思和九歌。
冬夜
蔡琬（清代）

耿耿兰缸暗，沈沈夜气清。梦回残漏永，月在半窗明。

乡思兼愁思，砧声复雁声。故园归路杳，何日慰离情。
南阳郊外看梅花
沈彤（清代）

我有梅花癖，郡斋乃无梅。闻说东郊外，一株横水隈。

驱马行十里，见此繁花开。薰日觉香暖，藉草因衔杯。

忆我江乡游，到处花皑皑。春风起山谷，香气氤氲来。

月出寒光滋，吟赏犹徘徊。胜事今岂得，聊慰饥渴怀。
马诗二十三首·其十四
李贺（唐代）

香幞赭罗新，盘龙蹙蹬鳞。
回看南陌上，谁道不逢春？
智勇师归永嘉自言所居在万竹间乞诗送行
韩驹（宋代）

上人归去家何许，万竹深围一把茆。蹋尽丛林参白足，却来江把俯青郊。

夜阶蔌蔌风翻箨，春路冥冥雨放梢。肯拚清阴分百十，暮年思与子论交。
集宿姚殿中宅期僧无可不至
马戴（唐代）

殿中日相命，开尊话旧时。馀钟催鸟绝，积雪阻僧期。

林静寒光远，天阴曙色迟。今夕复何夕，人谒去难追。
焚香六言四首 其三
高宪（金朝）

纸帐收烟密下，松灰卷火常虚。午寂春閒小睡，人间自有华胥。
挽苏少章
王义山（宋代）

曾趁当年桂子秋，烦公引领广寒游。
春官报罢笑归去，底事无成付命休。
诗又江湖一家数，学寻伊洛到源头。
忍将感兴篇来读，望断修江无限愁。
送黄仲秉侍郎出守镇江
李流谦（宋代）

遥看北固海门秋，千骑东方占上头，
去国尚多忧国泪，送君那免别君愁。
风迟宴阁清香凝，月满兜零晚穟收。
北府名樽天下说，亦知能到故人不。
水调歌头 再和寄酬袁子英萧寺
谢应芳（元代）

六载远相忆，一日似三秋。别后雪添蓬鬓，着述遣穷愁。几度欲寻安道，溪上片帆飞去，兴尽复回舟。明月出东海，隐约见琼楼。唤龙伯，击鼍鼓，舞阳侯。何时杯酒，重歌芦叶旧汀洲。多谢寄来双鲤，白雪阳春数曲，为我和巴讴。什袭付儿辈，好学制弓裘。
题谷帘泉
喻良能（宋代）

此水名传自昔贤，味甘谁敢斗芳鲜。
一瓯雪乳初尝罢，知是人间第一泉。
赠兄
何兆（唐代）

洛阳纸价因兄贵，蜀地红笺为弟贫。

南北东西九千里，除兄与弟更无人。
句
曾安强（宋代）

何尝释书禁，新学破盲聋。
讥谢十三
刘敞（宋代）

利交势相营，义交气相得。千岁若旦暮，万里犹咫尺。

昔我相闻声，但嫌未相识。今我相同游，又恨莫相益。

同时复同道，同官又同籍。平生重结交，然诺亦自惜。

子为太守丞，我为里中客。虽复戒疏数，不应事形迹。
淮甸城居寄任刺史
林逋（宋代）

扰扰非吾事，深居断俗情。
石莎无雨瘦，秋竹共蝉清。
剑在慵闲拂，诗难忆细评。
寥然独搘枕，淮月上山城。
和曹东谷韵
谢枋得（宋代）

万古纲常担上肩，脊梁铁硬对皇天。
人生芳秽有千载，世上荣枯无百年。
此日识公知有道，何时与我咏游仙。
不为苏武即龚胜，万一因行拜杜鹃。
沈侯见和再次前韵
赵抃（宋代）

举目皆仙迹，斋心远俗流。江山入诗助，蘋藻为神羞。

去矣登危峤，归仍泛稳舟。何劳叹萧索，无惜话真游。
舟中即事三首
邓深（宋代）

两岸农家各自耕，相过正欠小舟撑。
牧童来往如平地，骑得吴牛入水行。
再用前二诗韵
王之望（宋代）

胜境名标第五天，殊庭佳气蔼非烟，
鼓钟与看千人会，玉石难分十种仙。
幽壑旧传灵药富，苍崖曾现宝光圆。
尘劳未决丹梯急，只得虚堂一夜眠。
题岱宗无字碑
李昉（宋代）

巨石来从十八盘，离宫复道满千山。
不因封禅穷民力，汉祖何缘便入关。
寄赠陆丈叔平时年八十城居矣
王世贞（明代）

支硎旧居花似锦，日日青山对高枕。栏中养鸭自呼名，笼里焙高仍第品。

纵令丹青妙入神，懒与探微作后身。但倾凿落天地老，偶染侧理云霞新。

丈人畏俗不畏客，丈人逃名名转迫。骠骑门前聘难致，鸡林市中购即得。

近闻颇倦襄阳耕，共惊庞公初入城。间从弘正语旧事，雅嗣文沈称先生。

众中论交余最后，每得余言誇不朽。肯向芙蓉池上游，巾箱杂物皆翁有。
麻姑山诗
吕南公（宋代）

弄水石桥西，退荫百尺松。看山同羽人，初问五星峰。

为我袖手指，当前秀蒙笼。平排五青尖，似拱寥阳宫。

自外虽峛崺，其高莫能同。固知天下名，有以形类通。

不然天精纬，讵或聚此中。他山冈阜名，顿拔亦俊雄。

民耕牛羊践，称谓谁与宗。维此古洞府，群仙屡从容。

烟霞庇草木，题号更峻崇。融结俱土石，灵凡异遭蒙。

想当有初物，岂自知所从。嗟嗟蓬荜士，何用羡帝公。
支硎山十二咏 其六 寒泉
谢晋（明代）

空壑积阴晦，层崖冱冰雪。下有清冷泉，终年流不歇。
水调歌头
贺铸（宋代）

南国本潇洒。六代浸豪奢。台城游冶。襞笺能赋属宫娃。云观登临清夏。璧月留连长夜。吟醉送年华。回首飞鸳瓦。却羡井中蛙。

访乌衣，成白社。不容车。旧时王谢。堂前双燕过谁家。楼外河横斗挂。淮上潮平霜下。樯影落寒沙。商女篷窗罅。犹唱后庭花。
白蜡烛诗（代夫赠人）
孙氏（唐代）

景胜银釭香比兰，一条白玉偪人寒。

他时紫禁春风夜，醉草天书仔细看。
贺叶枢密得孙
姜特立（宋代）

鸾凤难为种，寻常羽族繁。
共期公入相，又见子生孙。
衣钵传亲手，箕裘付后昆。
韦平今远矣，衮衮属高门。
秋感
苏泂（宋代）

油窗漠漠雨垂垂，秋尽江南草木知。
促织到头无一语，不知能有几多丝。
摊破浣溪沙•读高季迪缶鸣集
彭孙遹（清代）

何处登临忆侍郎。无边草树路微茫。依旧青丘湖下水，接东江。

旧宅已随烟里没，遗编曾向箧中藏。叹息当时同辈少，压徐杨。
旅途杂兴二首
胡安（清代）

小窗雨夜滴枝残，客馆灯寒归梦迟。
明日犹寻西路去，青山长似越中时。
追和沈辽赠南华诗
苏轼（宋代）

善哉彼上人，了知明镜台。
欢然不我厌，肯致远公材。
莞尔无心云，胡为出岫来。
一堂安寂灭，卒岁扃苍苔。
题黄庭坚松风阁诗卷
陈颢（元代）

涪翁词翰气横秋，自古如君能几个。高阁一诗四远闻，知音自有松风和。
和倪敦复观梅三首 其三
郭祥正（宋代）

月压江梅似雪光，史君要我共飞觞。不饶桂树轮中影，独占霜飞鉴里香。

信报春来先众卉，恨随人去入残妆。孔融爱客君能似，席上应容处士狂。
送谢鹾使
何巩道（明代）

金貂七叶旧家声，心在三湘水共清。鲸浪静时誇柱石，雪花飞共待调羹。

南来岭树皆含润，北望燕云又送行。惭愧道傍虚报称，满江明月写离情。
句
岳珂（宋代）

片云出岫犹知倦，流水吟湘肯伴牢。
鹊桥仙（□□立春）
郭应祥（宋代）

泥牛击罢，银幡卸了，又是一番春至。有人耳畔语低低，道宜入、新年吉利。

堆盘红缕，浮杯绿蚁，自有及时风味。从今日日是东风，待拚了、偎红倚翠。
洞桥
范端臣（宋代）

桥边十丈水，折干余风霆。
桥下一泓水，冷然照吾缨。
世故暂如失，兹山得深行。
五月朔大雨新霁瑶空湛然西山翠色可挹
顾清（明代）

雷雨千峰过，乾坤万里清。天街一回望，无限古今情。
纪程十绝 其六
张侃（宋代）

沿湖水浅滩势斜，小儿并滩运鱼叉。风力如铦双股冷，青帘侧边是侬家。
清明日铁珊招同泛舟东湖历游诸园 其二
舒瞻（清代）

五层塔影倒波心，野寺门开春水深。剩有山僧公案在，石泉槐火斗清吟。
感兴
利登（宋代）

寂寂卧空昼，忧怀忽无端。
揽衣乱西涧，复此凌西山。
春事已无多，半消霜霰间。
狂风更甚雨，时蔽江南天。
寒草昔衰靡，及北秀平阡。
日晚幽阳生，余光草中妍。
徘徊桃李花，瑟瑟飘寒烟。
彰义关送驾南巡 其二
邱云霄（明代）

东南佳气郁崔嵬，直北红尘玉辇来。随处春花行殿出，两行新柳御堤回。

云连车骑千官从，日照旌旂五色开。圣主远巡应阜物，山禽野鸟莫惊猜。
寄友人
黄滔（唐代）

君爱桃李花，桃李花易飘。妾怜松柏色，松柏色难凋。

当年识君初，指期非一朝。今辰见君意，日暮何萧条。

入门有势利，孰能无嚣嚣。
卜居智果方外以诗见寄次韵奉酬 其一
释道潜（宋代）

偶来湖上缉衡门，桐长脩柯竹有孙。引策每从佳处去，望云桥下是西村。
自笑
郭祥正（宋代）

自笑姑溪客，还投瘴海边。不才无进路，多病复残年。

欲种千竿竹，将求二顷田。人生底事足，且爱酒涓涓。
厓门二十首 其十一
郭棐（明代）

岂是丹台归路遥，鼎成龙驾上丹霄。一声洛水传幽咽，万片香魂不可招。

春色岂随亡国尽，海云应逐野烟消。

威仪文物今何在，碧水苍苍空寂寥。
送周都官通判湖州
王安石（宋代）

渌水乌程地，青山顾渚滨。
酒醪犹美好，茶荈正芳新。
聚泛樽前月，分班焙上春。
仁风已入俗，乐事始关身。
橘柚供南贡，枫槐望北宸。
知君白羽扇，归日未生尘。
靠布袋常思惟赞
释绍昙（宋代）

赤骨律穷，单靠布袋。
子细思量，大有事在。
平地要升兜率天，你这汉是颠是騃。
观书
于谦（明代）

书卷多情似故人，晨昏忧乐每相亲。
眼前直下三千字，胸次全无一点尘。
活水源流随处满，东风花柳逐时新。
金鞍玉勒寻芳客，未信我庐别有春。
偈颂一百四十一首
释师范（宋代）

临济为睦州所误，雪峰遭岩头毒手。
没齿衔冤，万世不朽。
鹧鸪天 其二
易顺鼎（清代）

忽脱鹴裘贳酒还。迷花结习欲全删。参来嚼蜡禅心定，写罢惊鸿赋手闲。

披半臂，拥双鬟。此生孤负是红颜。梦和春雪消成水，愁比秋云积作山。
到野寺
张明中（宋代）

搘杖寻春过小溪，小溪过了到招提。
插天翠巘青丝幛，委地落花红绣泥。
个里嚣尘都净尽，只馀啼鸟自东西。
兴浓底用忙归去，莫管山衔晚日低。
晚登望云
陆游（宋代）

晚来烟雨暗江干，烽火遥传画角残。
看镜功名空自许，上楼怀抱若为宽。
青枫摇落新秋令，白发凄凉旧史官。
饱见少年轻宿士，可怜随处强追欢。
乌夜啼
朱敦儒（宋代）

翦胜迎春后，和风入律频催。前回下叶飞霜处，红绽一枝梅。

正遇时调玉烛，须添酒满金杯。寻芳伴侣休闲过，排日有花开。
至诚吟
邵雍（宋代）

不多求故得，不杂学故明。
欲得心常明，无过用至诚。
咏梅
茹芝翁（宋代）

东溪小步晚烟随，玉点花疏竹外枝。风袭袖香清满径，匆匆好处恨来迟。
河满子·湖州作寄益守冯当世
苏轼（宋代）

见说岷峨凄怆，旋闻江汉澄清。但觉秋来归梦好，西南自有长但。东府三人最少，西山八国初平。
莫负花溪纵赏，何妨药市微行。试问当垆人在否，空教是处闻名。唱著子渊新曲，应须分外含情。
越山青
仇远（元代）

四月时。五月时。柳絮无风不肯飞。卷帘看燕归。

雨凄凄。草凄凄。及早关门睡起迟。省人多少诗。
十一月朔江门观涨
陆深（明代）

渺渺烟波连海门，长风吹浪昼为昏。矶头锦树随船出，天上银为倒地喧。

便欲乘槎贯牛斗，却愁断梗失山村。新寒十月登楼望，岸草汀花半不存。
题静明园十六景 其十五 云外钟声
弘历（清代）

静室花宫侧，钟声发上方。隔云音越迥，警俗意弥长。

似共天花落，何殊梵偈扬。七条如可悟，不必问真常。
南归后六日偕闲孟子薪家茂初无垢集鲁生园亭梅花下次家茂初韵
李流芳（明代）

频年不到此花中，喜见花枝压路通。近坐繁香如殢酒，当杯落瓣尚禁风。

朝光已逐轻阴变，晚气遥随积霭空。赢得閒身共欢赏，莫将开谢比飘蓬。
宫词
王仲修（宋代）

吾君圣学自通神，匪但书看逸少亲。
妙绝长江春色丽，一时同赐紫枢臣。
兰陵王 为范兰题秋院凉思图
姚燮（清代）

夜凉寂。匝院空烟如幂。催梧影，初月上墙，画渚明漪动微白。

迷离菡萏色。遥隔。杨枝暗碧。知除恁，初蟀晚蝉，若许秋光有谁惜。

添香坐筝席。尽袖亸栏唇，钗颤帘额。娟春莺梦寻无迹。

定玉貌怜瘦，绮年悲逝，愁怀暗与藓露积。唱金缕词拍。

在昔。泥芳夕。记抱蝶吹芬，栀媚兰婳。韶华一瞬东风掷。

早落雁天杪，响搀凄笛。还防听到，乱叶堕，苦雨滴。
和张水部杂咏八首 其八 鱼陂
顾璘（明代）

朝衔新藻游，暮托淤菹息。幸无涸辙忧，不望监河泽。
杂曲歌辞。陆州歌第二
佚名（唐代）

共得烟霞径，东归山水游。萧萧望林夜，寂寂坐中秋。
与乡人鉴休上人别
方干（唐代）

此日因师话乡里，故乡风土我偏谙。一枝竹叶如溪北，

半树梅花似岭南。山夜猎徒多信犬，雨天村舍未催蚕。

如今休作还家意，两须垂丝已不堪。
寿乔平章三首
程公许（宋代）

屋老当奈何，风雨撼四壁。
主公志细营。所赖有匠石。
度材林薮志，计土帑廥积。
心思妙规制，指授契绳尺。
逮其万间具，夫岂一人力。
柱天纪元功，眉寿永无极。
周宣当中兴，拜手歌考室。
题安石榴双叶
黄庭坚（宋代）

红榴双叶元自双，谁能一朝使渠只。
如何陈张刎颈交，借兵相渠不余力。
有情著物指死争，谁能有形而无情。
和圣俞聚蚊
欧阳修（宋代）

颓阳照穷巷，暑退凉风生。
夫子卧环堵，振衣步前楹。
愁烟四邻起，鸟雀喧空庭。
余景蔼欲昏，众蚊复薨薨。
群飞岂能数，但厌声营营。
抱琴不暇抚，挥麈无由停。
散帙复归卧，咏言聊写情。
覆载无巨细，善恶皆生成。
朽木出众蠹，腐草为飞萤。
书鱼长阴湿，醯鸡由郁蒸。
豕鬣固多虱，牛闲常聚虻。
元气或台郁，◇之为孽腥。
卑臭乃其类，清虚非所经。
华堂敞高栋，绮疏仍藻扃。
金釭莹椒壁，玉壶含夜冰。
终朝事薰祓，岂敢近檐甍。
富贵非苟得，抱节居茅衡。
阴墙百虫聚，下偃众秽盈。
何尝曲肱乐，但苦聚雷声。
江南美山水，水木正秋明。
自古佳丽国，能助诗人情。
喧嚣不可久，片席何时征。
送刘学录之建
陈宓（宋代）

马蹄千里踏春风，为爱河阳制锦工。首重儒宗新像设，不妨特地拜文公。
黄陵庙
陆士规（宋代）

东风吹草绿离离，路入黄陵古庙西。
帝子不知春又去，乱山无主鹧鸪啼。
过云间黄用和新圃
张元干（宋代）

缭池剩欲开花径，傍舍先须作草堂。
雨后不妨频检校，客来留得共徜徉。
故园怪我归何晚，避地输君乐未央。
待得功成方卜筑，岂如强健享风光。
挽郑大监
陈宓（宋代）

鸮鸷天生异，鹏抟世拟遥。
轺麾三锡命，省监两登朝。
报国丹心皦，浮生两鬓凋。
受恩知几士，雨泣楚魂招。
游戒珠寺悼右军故宅
赵抃（宋代）

因山盛启浮屠舍，遗像仍留内史祠。笔冢近应为塔冢，墨池今史作莲池。

书楼观在人随远，兰渚亭存世几移。数纸黄庭谁不重，退之犹笑博鹅诗。
和丰城邹端简韵就送其归
姚勉（宋代）

千里携书谒帝阍，如君忠义出天根。
筳篿已卜回渊听，寸草还思报厚恩。
且共渔樵谈帝霸，岂无豪俊整乾坤。
细吟窗下庐山句，亦欲乡人访道原。
过漳河初入豫省即目成诗示抚臣鄂容安
弘历（清代）

一水分燕豫，提封制度周。当秋巡狩处，自古帝王州。

务本民风厚，崇廉吏计脩。益须持后效，方足慰先忧。

休助予常切，旬宣汝善求。涤场欣遇稔，供帐戒从优。

河水安澜远，嵩阳瑞霭浮。闾阎疾苦隐，道左共咨诹。
旷怀
陆游（宋代）

旷怀何啻等沙鸥，外物相挻剧火牛。
若信本心无一事，始知平火起闲愁。
每逢达士惟长啸，欲弃浮生尚小留。
今旦微霜好风日，短筇且领镜湖秋。
浣溪沙（次韵伊一）
韩淲（宋代）

水绕孤村客路赊。一楼风雨角巾斜。举觞无复问煎茶。

夜静曲声初喷竹，酒深烛影细吹花。明朝飞鹭起圆沙。
下岩寺
郭印（宋代）

云安欣及境，小刹为徘徊。
殿阁随岩展，轩窗向水开。
僧虽持钵出，客自舣舟回。
欲住无留计，幽怀亦畅哉。
挽鹿国强二首 其一
吴芾（宋代）

藉甚鸣场屋，居然好弟兄。桂林同擢秀，梓里顿增荣。

泮水清规在，家山雅趣成。投簪方自适，何处掩佳城。